#121 · 27/Mar/2009, 01:02\nCom sé que esteu desitjant-ho vaig a fer la primera part de la meua valoració sobre els premis. Valorant els premis grans de secció especial: Per a mi i en general el nivell ha baixat un poc en la calitat de estes falles, sobretot a nivell d'escenes, pero aixina i tot hem pogut disfrutar de bones falles a Cullera i ha sigut un dels anys més renyits dels últims temps perque qualsevol falla havera pogut guanyar i qualsevol havera pogut endur-se la bola. Del jurat dir que jo crec que ha estat encertat en els premis d'esta secció i encara que ha n'hi hagut sorpreses pense que estàn ben donats els premis i vaig a explicar poc a poc per que.\nTaut: Per a mi primer premi meriscut, era la millor falla de Cullera. Bon colorit en general (encara que la part de darrere pecava un poc de fosca pero acord en l'ambient tètric que es volia crear. Una falla en volum i risc i amb un guió molt cuidat a on totes les escenes estaven en consonancia en el tema del que tractava. Del modelat dir que és el característic de Bayona i que seguisca aixina perque fa un bon treball.\nRaval: Pense que seré dels poc en dir açò i que poca gent opinarà com jo, pero en gelat i pensant-ho be, crec que és el mereiscut segon premi, i ara vaig a dir perque. Com a treball de pintura, era la falla millor treballà de totes en este sentit. Res cal dir de la porta de l'esglesia o del infern perque simplement eren unes pintures que no deurien haverse cremat, impressionants. Maca, conserva tot lo que pugues a la pintora que tens que val molt. En cuant a falla és cert, que estava molt buida per baix i tenia poques escenes, pero també n'hi ha que dir que ole pels fallers del raval per traure de tant poc tant. El remat del Raval (l'arquera) Com a remat li se veia molt de treball i era molt impressionant, també una pintura molt bona i un modelat perfecte, encara que tot n'hi ha que dir-ho a la base (l'esglesia) apart dels mural la vaig vore molt plana i poc treballà, en altra base en més faena igual havera fet més por esta falla. I també destacar la figura dels novios que ningú diu res pero tindrieu que haver-vos fixat en eixa figura, una delicia. Maca enhorabona pel treball fet al raval, a mi si que m'agradà pero les escenes i la base prou fluixetes. Pero aixina i tot molt bona falla i mereiscut segon premi.\nSan Antoni: Per a mi el primer pas de l'evolució de Fede, llàstima que al Mongrell no mos la ferà tan bonica com san Antoni i no es notara tant la seua evolució. Per a mi la millor falla que ha fet Fede, una falla molt bonica i molt ben feta, pero falta d'altura. Tenia bons colors pero no s'apreciava tant de treball de pintura, es notava molt que estava pintà a pistola. En cuant a la composició la vaig trobar massa recta pero en grans detalls com la torre. La torre i els arlequins estaven molt ben treballats encara que tinc un pero per a la torre, o li dones més inclinació i aprofites per a donar-li risc a la falla, o la deixes recta del tot, pero no conforme estava que ni era una cosa ni l'altra. El gran fallo que li vec és que la part de darrere de la falla era nula, només tenia el troç eixe vert de suró i poc més, aixina com la falta d'altura. Dir que era una falla en molta calitat i que en un poc més de altura i alguna escena més havera optat al primer. Per cert, com es nota que estos de san antoni tenen experiència fent jardinets per a aparentar que n'hi ha més falla de lo que n'hi ha jajaja Enguany ha tornat a tocar jardí!\nPasseig: La falla més cara pero 4rt premi, no mereixia més. El primer error que li vaig trobar jo va ser el cartell lluminós o portalà de llums com vuygau dir-li, perque lo de Casa Rocher tapava part de la falla de lluny, llevant-li colp de vista a la falla. En quant a modelat, me va decebre prou esta falla. Els dos ninots principals del remat eren horribles! Les cares eres molt lletges i després està el cas inxepricable de la xicona, d'a on l'ixia el peu? Qué li passava en les mans? I el cap de baix en cuernos, que pintava? de les 4 era la més fluixa en modelat. En quant a escenes, era la que tenia les escenes més nombroses i de les més gracioses (mereiscut premi d'ingeni i gracia) Pero la pintura tampoc era res del altre món. Risc no ne tenia ningún i en general no la vaig vore mai com a falla guanyadora com tampoc vaig vore que fora una falla cuidada ni que valguera els diners que me digueren que s'havien gastat.\nDit tot açò, i és la meua opinió sobre estes falles, vuyc fer-li un xicotet homenatge a Maca per que crec que poc es fixaren en estos detalls de pintura que tenia el Raval, la foto està feta de nit i els novios fan sombra pero aixina i tot impressionant. I desde así donar-te molts anims, un salut del teu amic riberenc\n#122 · 27/Mar/2009, 22:58\nriberenc aixo esta molt ben esplicat i es veu que tu am tens molt pero cuant mos begam el dire algunes cosetes que no estic dacort de totes maneres series bo anant de jurat\n#123 · 01/Abr/2009, 16:17\nFALLA TAÜT, 1r PREMI SECCIÓ ESPECIAL, Artiste: ALFREDO BAYONA\nFalles 2008! Les nostres!\n#124 · 08/Abr/2009, 01:26 · Editado por maca.1\nFALLA EL RAVAL SEGON PREMIT especial artiste GUTI\nboom tu eres el siguient\n#125 · 14/Abr/2009, 23:06\nAlguna novetat en els artistes? Jo sé qui fa la Bega i qui probrablement les infantils de Alboraia i raconet jajaja\n#126 · 16/Abr/2009, 15:50\ndonamos una pisteta ? es de cullera? jajajajaja\n#127 · 17/Abr/2009, 11:16\nAquest any casi tots son de Cullera.\n#128 · 26/Abr/2009, 00:40\njajaja collo els colorets de la web, em pensava ke la fulla era daltra cosa kan se carregaba, jajajaja\nBueno i ke dir de la millor falla... en els difrasssos, sobretot les equilibristes kel compare estava patint de vore kom aguantaveu els plats. Igual teniu alguna estrella tb enguany,.... jajaja, la veritat kel paiaso ho feu molt be. Veus boom kom no fa falta pintar el coxe xa guanyar, jajaja ke tas deixat x netejar la vaca dcel coxe ke pareix del naranjito 82. Enguany sen porteu el bronce en tot. jajjaja\nBoom recordes algu kel pegara un calbot?. jajajajja\n#129 · 26/Abr/2009, 02:36\namic no sempre es pot guanyar,per lo menos hem estat en el podium jajajajajajaja\n#130 · 26/Abr/2009, 14:30 · Editado por femfalles\nSEGON PREMI-----TAÜT------FANTASMA DE LA OPERA--MASCARES\nTERCER PREMI-----SANT ANTONI-----"PESADILLA ANTES DE NAVIADAD"\n#131 · 02/May/2009, 01:37\nLa meua opinió sobre la cavalgata és que va ser molt pesà i la furgona de boom molt hortera jajaja Ah! També me paregue vergonyós que la majoria de falles pense que l'inici del recorregut és el edifici la torre o la Casa de la ensenyança i no es dignaren a fer el ballet en el principi del Raval fent un lleig a la gent que allí estava veent-la. De lo demés res a dir, que sou tots uns borratxos jajaja\n#132 · 10/May/2009, 23:56\nQué passa? Where is the people? Compare seguixes ingresat per lo de la grip porcina? Jo tinc una pregunta per als del g6, els de San antoni i Passeig aneu a donar tickets a les atres falles membres del G? jajaja Amics del antic X9, peruqe no mos canviem la inicial perque això de X de xicotetes és un poc cutre, perque no mos diem C8 de conspiracionistes ajjajajaja\n#133 · 11/May/2009, 00:03\nLa peña esta molt mal, total x 4 duros, kompare no te enteres de res la X no es de xicotetes sino de pelikula XXX.\n#134 · 11/May/2009, 18:26 · Editado por femfalles\nSi que esta mal la penya si, cada dia m´alegre mes de que la meua comisssio decidira votar que si, i no per totes les comissions, sols per una o dos, que ens han declarat la guerra publicament JAJAJJAJAJAJAJAJAJAJ.\n#135 · 18/May/2009, 22:44\nOstias compare, entonces estava jo enganyat! jajaja Ja m'estranyava a mi tantes reunions, i lo que fan són orgies jajaja Per cert, amics del X8 quan tinga un ratet vos escriure un manual per a conspirar al foro, que vos vec molt verts en el tema. jajaja\n#136 · 19/May/2009, 22:35\nKompare el G4 pareixeran les falles despecial del DOMUND en tanta falla de tailandesos i chinos, despres l dia de la arreplkeglà aniran en el xinito demanat dines, jajajajajaja\n#137 · 22/May/2009, 21:48\n#138 · 23/May/2009, 21:33\nhola jo sempre entre pero com ningu diu res de lo que jo tinc afició. ara ja es tindre la cara dura de anar cuant esta tancat i cuant esta aguert no entreu bandolers i ara que recorde cuant vingau recordat de dur els donus que sap que magraden jajajaja jo ficare el cafe i les bufetes\n#139 · 24/May/2009, 02:10 · Editado por boomm\nASI EL UNIC DESGRACIAT ERES TU !!!!!!!!!!!!!!! i no hem fa falta ser gracios perke la gracia la porte jo en l'apellido\n#140 · 24/May/2009, 19:40 · Editado por lakikidelpais


Humanitzen cucs per fer-sensibles a un fàrmac contra el càncer i identificar els punts febles de cèl·lules tumorals | IDIBELL\nA primera vista, un cuc que mesura un mil·límetre i que cal observar amb lupa no s'assembla en res a un ésser humà. No obstant això, el nematode Caenorhabditis elegans, un animal model usat en investigació biomèdica per centenars de laboratoris al món, té aproximadament el mateix nombre de gens que tenim els humans, uns 20.000. A més, la majoria dels gens humans que estan relacionats amb malalties tenen un gen molt semblant, u ortòleg, en el cuc C. elegans. Així, per exemple, el gen humà SF3B1 que es troba mutat en diferents tipus de càncer, principalment en leucèmies, però també en alguns tumors de mama o pròstata, és molt similar al gen sftb-1 de C. elegans. Són tan similars que quan s'observa la seqüència d'aminoàcids de la proteïna humana SF3B1 en les seves regions més afectades per mutacions de càncer, el 89% dels aminoàcids són idèntics. Precisament algun d'aquests aminoàcids conservats des cucs fins humans són els que es troben mutats en alguns tumors.\nUn grup d'investigadors dirigit pel Dr Julián Cerón, de l'Institut d'Investigacions Biomèdiques de Bellvitge (IDIBELL), ha aprofitat la similitud entre aquests aminoàcids i la seva experiència en la tècnica d'edició gènica de CRISPR per imitar en C. elegans les mutacions del gen SF3B1 que es troben en tumors humans.\nAquestes investigacions han permès utilitzar cucs per identificar possibles punts febles o vulnerabilitats de les cèl·lules canceroses que tenen mutacions en SF3B1. Així, els investigadors apunten a tres factors de splicing, que funcionen al costat de SF3B1 en el processament de l'ARN missatger, com a dianes per a molècules terapèutiques que matin a les cèl·lules cancerígenes amb la mutació en SF3B1 però no a les cèl·lules normals. El treball de recerca, que forma part de la tesi doctoral de Xènia Serrat i en el qual han col·laborat investigadors de l'Institut Pasteur de Paris, acaba de ser publicat a la revista PLoS Genetics.\nEls investigadors de l'IDIBELL no només han reproduït les mutacions de pacients de càncer en el genelegoma de cucs, sinó que també han humanitzat la regió de la proteïna SF3B1 que s'uneix a Pladienolide B, una molècula de la qual deriva un fàrmac que està en fase d'assaig clínic per al tractament del càncer. Aquest avanç permetrà provar moltes més molècules derivades del Pladienolide B, per a seleccionar la més eficient com a agent anti-tumoral.\nGràcies a la tecnologia de CRISPR, en la qual el grup del Dr Cerón és especialista, el reemplaçament funcional de proteïnes de C. elegans per les seves homòlogues humanes permetrà usar aquests cucs humanitzats per investigar mecanismes de malaltia i pronosticar la implicació certes mutacions en el desenvolupament de malalties. Aquest sistema també serviria per buscar noves fàrmacs d'una manera ràpida, eficient, i èticament responsable.\nCRISPR editing of sftb-1/SF3B1 in Caenorhabditis elegans allows the identification of synthetic interactions with cancer...


14 exercicis neuròbics estranys del cervell que us ajuden a ser més intel·ligents | el sa - Envelliment, Agost 2021\n14 Exercicis de cervell estranys que us ajuden a ser més intel·ligents\nDonar-li al teu cervell noves experiències et farà més saludable. Proveu aquests mini exercicis d'entrenament mental per evitar pèrdues de memòria i aguditzar la vostra ment.\nEls exercicis neuròbics són com un entrenament creuat per al cervell\nDotar al vostre cervell noves experiències que combinen sentits físics (visió, olor, tacte, gust i audició) amb un sentit emocional estimula més connexions entre diferents àrees cerebrals, fa que les cèl·lules nervioses produeixin nutrients cerebrals naturals que ajudin notablement la memòria i fa que les cèl·lules circumdants siguin més fortes i resistents als efectes de l’envelliment. Proveu aquests exercicis cerebrals, ideats pel neurobiòleg Lawrence C. Katz, doctor i Manning Rubin per al llibre Mantingui el cervell viu —Durant la rutina del matí o el temps d’inactivitat i veure si sent la diferència.\nRaspallar-se les dents amb la mà no dominant\nLa investigació ha demostrat que l'ús del costat oposat del cervell (com en aquest exercici) pot donar lloc a una expansió ràpida i substancial a les parts del còrtex que controlen i processen la informació tàctil de la mà. Exercici cerebral: Raspallar amb la mà que no faríeu servir normalment i no oblideu obrir el tub i aplicar pasta de dents al revés. Aquí hi ha més impulsors cerebrals del matí per fer abans de la feina.\nquantes calories en 3 cullerades de sucre\nDutxa amb els ulls tancats\nProbablement, les vostres mans notin diverses textures del vostre propi cos que no veieu i no els enviareu missatges al vostre cervell. Exercici cerebral: Proveu d'utilitzar els sentits tàctils (però utilitzeu el sentit comú per evitar cremades o lesions). Localitzeu les aixetes només segons la sensació i ajusteu la temperatura. Després renteu-vos, afaiteu-vos, etc. amb els ulls tancats.\nCanvieu les activitats del matí\nEstudis d'imatge cerebral demostren que les noves tasques exerciten àmplies àrees del còrtex, cosa que indica un augment de l'activitat cerebral en diverses àrees diferenciades. Aquesta activitat declina quan la tasca es converteix en rutina i automàtica. Exercici cerebral: Vesteix-te després d’esmorzar, camina el gos per una nova ruta o canvia la teva televisió o estació de notícies. Fins i tot veure un programa per a nens com carrer sesam Per exemple, pot provocar que el cervell noti quanta part del que es dóna és la que expliquen en profunditat els nens. No us perdeu aquests 50 fets impactants que mai heu conegut sobre el vostre cervell.\nGire cap per avall els objectes familiars (literalment)\nQuan mireu les coses cap a la part superior, el vostre cervell verbal esquerre l'etiqueta ràpidament i desvia l'atenció cap a un altre lloc. Quan són de cap per avall, les teves xarxes de cervell dret s’introdueixen i intenten interpretar les formes, els colors i les relacions d’una imatge desconcertant. Exercici cerebral: Poseu cap per avall les fotografies de la vostra família, del rellotge de la taula o d’un calendari il·lustrat.\nCanviar seients a la taula\nA la majoria de famílies, tothom té el seu seient propi , però el cervell es beneficia de noves experiències. Exercici cerebral: Canvieu els seients per canviar de quina posició ocupes, amb qui us relacioneu, de la vostra vista de l'habitació i, fins i tot, de quina manera podeu trobar sal i pebre. Serveixi alguns d’aquests 25 aliments que augmenten el cervell per a un àpat encara més intel·ligent.\nFeu una nova connexió amb el nas\nProbablement no recordeu quan heu après per associar l'olor del cafè amb l'inici d'un dia. Tanmateix, en relacionar una nova olor (per exemple, vainilla, cítrics o menta) a una activitat, alertareu de noves vies neuronals. Exercici cerebral: Mantingueu un extracte del vostre aroma preferit a prop del llit durant una setmana. Obriu-lo i inhaleu-lo quan us desperteu i, a continuació, de nou mentre us banyeu i us vestiu.\nObre la finestra del cotxe\nL’hipocamp, una zona del seu cervell que processa records, participa especialment en l’associació d’olors, sons i punts de vista per construir mapes mentals. Exercici cerebral: Proveu d'identificar noves olors i sons a la ruta. L’obertura de les finestres proporciona a aquests circuits més matèria primera.\nJuga amb el canvi de recanvi\nCom que els nostres cervells es basen regularment en indicis visuals per distingir els objectes, l’ús del tacte per identificar coses subtilment diferents augmenta l’activació en zones corticals que processen informació tàctil i condueixen a sinapsis més fortes. (De la mateixa manera, els adults que perden la vista aprenen a distingir les lletres braille perquè el seu cervell dedica més vies al tractament del tacte fi.) Exercici cerebral: Col·loca una tassa plena de monedes al suport de la beguda del cotxe. Mentre estigueu en un punt de mira, intenteu determinar les denominacions sentint-vos sols. També podeu posar monedes a la butxaca durant una passejada i identificar-les quan us atureu a la cantonada. A continuació, es mostren 12 maneres més fàcils d’estar més intel·ligents en el temps lliure.\nReprodueix 10 coses\nObligar el cervell a pensar en els alternatius al dia a dia ajudarà a mantenir-lo fort. Exercici cerebral: Algú us lliura un objecte normal i heu de demostrar 10 coses diferents que podrien ser de l'objecte. Per exemple, un volador pot ser una raqueta de tennis, un club de golf, un aficionat, un bastó, un pal de tambor, un violí, una pala, un micròfon, una bat de beisbol o una canoa.\nEscanejar al supermercat\nLes botigues estan dissenyades perquè tinguin els articles més rendibles a nivell d’ulls i, quan compres, realment no veus tot allà. Exercici cerebral: Atureu-vos en qualsevol passadís i mireu els prestatges, de dalt a baix. Si alguna cosa no havíeu vist abans, recolliu-lo, llegiu-ne els ingredients i penseu-hi. No heu de comprar-lo per beneficiar-lo. heu trencat la vostra rutina i heu experimentat alguna cosa nova. Feu un cop d'ull a aquests trucs avalats per la ciència per semblar més intel·ligents.\nFeu un projecte d’art en grup\nL’art activa les parts no verbals i emocionals de l’escorça cerebral. Quan creeu art, us dediqueu a parts del vostre cervell interessades en formes, colors i textures, així com en processos de pensament molt diferents del pensament lògic i lineal que ocupa la major part del vostre dia. Exercici cerebral: Demaneu a cada persona que dibuixi alguna cosa associada a un tema concret com una temporada, una emoció o un esdeveniment actual.\namb quina freqüència s’ha de beure aigua de coco?\nFeu més connexions socials durant el dia\nLa investigació científica ha demostrat repetidament que la privació social té efectes negatius greus en les capacitats cognitives generals. Exercici cerebral: Assedegat? Compreu una beguda a una persona més que una màquina expenedora. Necessiteu gas? Pagueu a la secretaria al taulell en lloc de deixar passar la targeta de crèdit a la bomba. Aprofiteu més el cervell provant-vos la mà en aquests tes del cervell que us deixaran ensopit.\nQuan llegim en veu alta o escoltem la lectura, fem servir circuits cerebrals molt diferents que quan ens llegim en silenci a nosaltres mateixos. Exercici cerebral: Llegiu en veu alta amb la vostra parella o un amic, alternant els rols de lector i oient. Pot passar un temps per obtenir un llibre, però, a més de fer un entrenament al cervell, també passareu una bona estona de qualitat junts.\nMenja aliments poc familiars\nEl vostre sistema olfactiu pot distingir milions d’olors activant combinacions úniques de receptors del nas. Hi ha un enllaç directe amb el centre emocional del vostre cervell, de manera que les noves olors poden evocar associacions i sentiments inesperats. Exercici cerebral: Trieu una cuina que no us resulti i navegueu per la varietat de verdures, condiments i productes envasats.\nObteniu més entrenaments cerebrals\nPerò espera, n'hi ha més! Fes un cop d'ull Mantingui el cervell viu per a desenes d’altres exercicis neuròbics que augmentaran la seva forma mental i ajudaran a prevenir la pèrdua de memòria. A continuació, proveu aquests altres exercicis de memòria demostrats per mantenir el vostre cervell agut.\nLawrence C. Katz, doctor i Manning Rubin, autors de Mantingui el cervell viu\nes pot tenir sobrepès i sa\ncom restablir la glàndula tiroide\ncaigui el pes de l’aigua en 2 dies


Cap Vermell - Sant Bernat Menthon 2022 amb presència gabellina\nLa matinada de dissabte a diumenge a les 4:30, un bon grup d’excursionistes encapçalats per la coordinació i guiatge de Joan Carles Palos i la Federació Balear de Muntanyisme, va iniciar l’ascens a la Talaia d’Alcúdia per a celebrar la festa dels excursionistes Sant Bernat Menthon, que cau en dia 15 de juny. En aquesta ocasió comptà també amb la presència gabellina de tres excursionistes, entre els quals hi havia el pare Pere Orpí.\nDesprés d’un trajecte de nit, voltam les corbes de la carretera que ens porta fins a l’ermita de La Victòria, passat el campament i l’alberg de la Victòria. Nosaltres partíem de Capdepera, en fosca negra. Allà ens hi congregam, i Joan Carles Palos fa el primer parlament per començar a donar instruccions; s’encenen les primeres llanternes frontals, i també hi ha temps pel retrobament amb els amics i companys senderistes. S’ha de considerar que ja feia més de dos anys que no se celebrava l’esdeveniment d’aquesta festa muntanyenca, per mor del COVID i molta de gent tenia ganes de sortir a la muntanya.\nD’altra banda, l’inici de la pujada, encara a les fosques, va ser intensa i els excursionistes caminaren per la pista ample i empedrada. Hi havia nens i famílies senceres que pujaren el trajecte, però també gent més major, de totes les edats, com el mossèn Pere Orpí, que com bé indicà Joan Carles Palos, ja ha superat l’edat de Sant Bernat Menthon, així que fórem moltes les persones que pujaren fins al cim. De mica en mica, el dia es començava a aclarir i ja es veien els primers colors de l’horitzó: taronja, vermell i groc es fonien talment una imatge de Vallcaneres.\nSeguidament, la pista es començava a estrènyer i el grup s’estirava, mentre deixava una estela de llum talment com si pujàssim la flama del Canigó. El penyal ja es feia present i a la dreta ja es podia albirar el Port de Pollença, lluminós i immens. S’havia deixat enrere el pinar i s’arribà al cel obert. Després de recórrer un pas amb una barana de fusta molt ben feta i empinada, el sender passa per la cruïlla de tiranys que va al Coll Baix. Una vegada a dalt, Xisco, el xeremier va començar a sonar la xeremia: el bolero de Santa Maria, La Balanguera, etc. mentre el grup pujava al cim. També sonaren el tamborino i el flabiol de Pep Toni del GEM, al fons hi havia una panoràmica esplèndida, amb el puig de Maria de Pollença i La Fortalesa, ja en el port , a una banda i Alcanada a l’altra, dins la Badia d’Alcúdia.\nPosteriorment, veure sortir el sol des del punt geodèsic de la Talaia d’Alcúdia és una gran experiència. Després d’uns instants de contemplació, ens arreplegàrem per tornar a davallar, fins a un replà, on Mossèn Pere Orpí havia preparat sobre una pedra que faria d’ara, les teles per a celebració de la missa. Abans, Joan Carles Palos comentà que el fundador de la festa de Sant Bernat Menthon va ser el seu pare, don Benigne Palos, quan va llegir al diari que el grup excursionista de Catalunya va decidir fer-li una capelleta al Sant; aleshores ell va pensar que podia importar aquesta festa a Mallorca i així va ser com va començar. Quant a la missa, s’encetà amb un recordatori per a un amic excursionista de Xisco Hernández, el xeremier, qui li dedicà L’hora dels adéus. Pere amb l’ajuda del capellà Eugeni Rodríguez va oficiar una missa en un entorn natural, que els excursionistes escoltaven asseguts en la seva majoria; l’ofici va cobrar un caire reivindicatiu com ens té habituats el nostrat capellà poeta. En un món on la guerra castiga víctimes innocents, on les estadístiques donen fum enlloc de llum i la covid va debilitar la salut de la població l’ésser humà ha de posar la seva fe per no conformar-se amb les injustícies que pateix la humanitat, denunciava Pere. També a nivell local comentà el creixement demogràfic gairebé desbordant que ens afecta, com termes com “turismofòbia” s’han estès sense considerar que la nostra vertadera finalitat com a éssers humans és la d’acollir l’immigrant, el que ve a la nostra terra. En aquest sentit demostrà la seva gran habilitat poètica quan creà termes com “campofòbia”, “pesquerofòbia”, «obrerofòbia» o «culturafòbia» per referir-se a nous conceptes que podrien perjudicar l’espècie humana per culpa d’una mala interpretació de la realitat.\nFinalment, iniciàrem la davallada cap a l’ermita, i allà Joan Carles va fer un altra intervenció per agrair l’assistència als participants i per afegir-hi unes notes històriques sobre la celebració. Després un membre de la Federació d’Excursionistes de Mallorca va recordar tots els excursionistes que ens deixaren durant aquests darrers anys en un solemne parlament, d’entre els quals hi havia el nostre company i amic de Camina, Caminaràs, de Son Servera Pedro Sart Vives.\nA l’acte també s’hi repartiren entrepans boníssims i begudes, a més de síndria i cafè gentilesa de l’Ajuntament d’Alcúdia. En definitiva, aquest reinici de la celebració de Sant Bernat Menthon va ser tot un èxit i va estar molt ben organitzat. S’espera que l’any que ve l’acte pugui sortir també com el d’enguany i si pot ser amb més presència gabellina. Visca Sant Bernat i visca l’excursionisme illenc! Acab l’article amb unes gloses de Mossèn Pere Orpí que llegí entre mates i pins al replà de la muntanya:\n'Corona-virus' se diu\nsa 'monàrquica' pandèmia\nque s'estén com una anèmia\nInunda el món com un riu\namb deixalles de blasfèmia.\nEl món ha pres mal camí\nper mor des canvi climàtic:\nun cataclisme dramàtic\nlentament el du a la fi.\nNo l'ajudeu a morir,\nmembres del Cos Diplomàtic!!!


Les disfresses, el "correfoc" i la Pato protagonitzen una multitudinària jornada de festes a Mislata | Valencia Extra\nLes disfresses, el "correfoc" i la Pato protagonitzen una multitudinària jornada de festes a Mislata\nLes casetes instal·lades en la plaça Major van registrar ahir un espectacular ambient durant tot el dia\nLa fira de festes de Mislata va celebrar ahir la seua segona i multitudinària jornada. Tant durant la vesprada com especialment a la nit, la plaça Major es va omplir de mislaters i mislateres, i també de visitants, per a gaudir de les activitats programades i de l’oferta gastronòmica de les casetes instal·lades en el recinte firal. La gran afluència de públic està sent la tònica habitual d’aquesta recta final de les festes de Mislata, que culminaran aquest cap de setmana.\nCom és habitual cada vesprada de festes, el protagonisme és per als més xicotets. Ahir va ser el torn del concurs de disfresses infantil, organitzat un any més pel Consell de la Joventut de Mislata. Centenars de xiquets i xiquetes van acudir ahir a la fira abillats amb els més originals i divertides disfresses, i van gaudir d’una festa que va explicar a més amb l’actuació de la banda del drac, un espectacle d’animació infantil RESSÒ21.\nA mesura que anava enfosquint la vesprada s’anava omplint encara més de gent la plaça Major. La variada oferta gastronòmica que ofereixen les associacions i falles de Mislata en la fira és un dels principals reclams d’aquestes festes. Ahir alhora per a sopar, el ple era absolut en totes les casetes i milers de persones ocupaven totes les taules i cadires instal·lades al llarg de tot el recinte firal.\nLa nit es preveia intensa i els dos espectacles nocturns no van defraudar. Primer el correfoc, a càrrec un any més d’els dimonis de Mislata, una de les millors “colles” de la Comunitat que porten el seu espectacle per tots els racons del país. Les cites pirotècniques causen autèntic furor a Mislata i en concret el correfoc és un dels preferits pels joves. Ahir, Els dimonis van recórrer l’avinguda Gregorio Gea repartint foc a tort i a dret fins a arribar a la plaça. Allí esperava Ambrosio, l’última bèstia creada per aquest col·lectiu d’amants de la pólvora per a la Cavalcada del Foc de les últimes Falles.\nRecuperats del subidón d’adrenalina, va arribar el moment del ball. L’orquestra la Pato va tornar a demostrar ahir a Mislata perquè és una de les formacions musicals valencianes més en forma i va oferir ahir tot el seu repertori davant una abarrotada plaça Major.


Llum verda a l'ampliació de la plurianualita... - Govern.cat\nLlum verda a l'ampliació de la plurianualitat 2012-2013 per a resoldre tots els expedients d'aquesta convocatòria d'ajuts al compliment de les normes de benestar animal\nquery_builder 19 setembre 2012 11:09\nEn data 3 d’abril de 2012, es va aprovar per Acord del Govern de la Generalitat autorització al Departament d’Agricultura, Ramaderia, Pesca, Alimentació i Medi Natural (DAAM) per a realitzar despeses amb càrrec als pressupostos de l’exercici 2013 per valor de 4.000.000 € per a atendre la convocatòria 2012 d’ajuts per a fomentar les inversions necessàries per al compliment de les normes mínimes de recent introducció en matèria de benestar animal. I el 19 d’abril de 2012 es va publicar l’Ordre AAM/95/2012, d’11 d’abril, per la qual s’aprovava les bases reguladores dels ajuts per fomentar a les inversions necessàries pel compliment de les normes mínimes de recent introducció en matèria de benestar animal, i es convocava la corresponent a l’any 2012.\nEl proper 1 de gener de 2013 finalitza la moratòria per a l’adaptació de les explotacions porcines, d’acord amb el Reial decret 1135/2002, de 31 d’octubre. L’actual situació de crisi econòmica del sector fa que moltes explotacions del sector porcí es vegin en la tessitura de no poder fer front a una despesa, la qual han d’assumir obligatòriament i de manera pràcticament imminent.\nDurant el mes de juliol, el DAAM va aprovar en un primera fase un import de préstec de 13.489.601,46 euros, corresponents a 131 explotacions i a un import d’ajut de 3.890.966,88 consistent en la bonificació dels interessos dels esmentats préstecs. Després d’analitzar la totalitat de les sol·licituds presentades, mancava resoldre favorablement 85 expedients per manca de disponibilitats pressupostàries. Això podria suposar que 85 explotacions porcines, sense el finançament del DAAM, haguessin de tancar si no poden fer les inversions.\nÉs per tot això que s’ha procedit a ampliar la plurianualitat 2012-2013 per a resoldre tots els expedients d’aquesta convocatòria.\nAixí, i atesa la voluntat del DAAM d’atendre les sol·licituds d’ajut per a fomentar les inversions necessàries per al compliment de les normes mínimes de recent introducció en matèria de benestar animal i adaptar la dotació pressupostària de l’Ordre a les necessitats pressupostàries, s’amplia l’anualitat 2013 en 390.820,05 euros, disposant d’un total de 4.390.820,05 euros disponibles en la partida pressupostària AG02 D/470000100/6121.


Comentaris sobre traduccions - Nina Avrova\nPortada > L’espai dels traductors > Nina Avrova > Viva imatge…\nVisat núm. 20\nper Nina Avrova Raaben\nA Rússia no es coneixien les icones de l'edat mitjana; es pensava que no s’havien conservat. La sorpresa va arribar quan al principi del segle XX es va descobrir que les obres originals eren amagades sota les capes de pintura dels segles posteriors.\nLa culpa la tenia l’oli secant amb el qual tapaven les imatges per donar-hi brillantor; amb el temps, aquesta capa s’enfosquia. Llavors els pintors d’èpoques posteriors repintaven la icona per sobre, la «renovaven». Així s’anaven acumulant sobre la fusta capes de pintura que reflectien els gustos i maneres de fer del seu temps. A vegades la mateixa taula contenia més d’una obra mestra i algunes d’aquestes pintures van desaparèixer perquè els restauradors, portats per l’entusiasme de noves descobertes, volien deixar visible l’original. Més endavant es va intentar trobar un compromís quan els experts es trobaven diverses capes que els semblaven igual de valuoses que la primera. És per això que a vegades als museus podem veure una imatge que combina, per exemple, una part del segle XIV i l’altra del XVII.\nPodríem comparar les obres literàries originals amb les primeres icones i les traduccions amb les capes de pintura posteriors. Reprodueixen el «què», però varien el «com». Sortosament les traduccions no fan desaparèixer l’original; n'hi poden haver de simultànies en diversos idiomes o en el mateix idioma, però fetes en èpoques diferents d’acord amb els criteris i gustos de cada temps.\nA partir d’aquest símil podem arribar a dues reflexions. D'una banda, gràcies a les traduccions fetes en diferents èpoques a la mateixa llengua, podem observar l’evolució de l’idioma d’arribada i dels gustos del país receptor. A Rússia, alguns clàssics com Alícia al país de les meravelles acumulen desenes de traduccions. Malauradament, no hi ha gaires publicacions que donin al lector la possibilitat de veure aquest procés. Un bon exemple de llibre d’aquesta mena és Испанская поэзия в русских переводах 1792-1976 (Poesia espanyola traduïda al rus entre 1792 i 1976). En aquest volum podem trobar fins a quatre traduccions del mateix poema, que ens demostren que els originals són eterns, però les traduccions s’han de renovar perquè el món no s’atura mai.\nEls meus professors del curs de traducció literària de la Universitat Lomonòssov de Moscou consideraven que cada cinquanta anys calia fer una nova traducció de les obres clàssiques. Una d’aquestes professores era Rita Rait-Kovaliova, que havia traduït al rus obres de J.D. Salinger i de Kurt Vonnegut. Aviat farà cinquanta anys de la primera edició de la seva traducció del Vigilant en el camp de sègol, i el lector rus, a més a més de la seva traducció, considerada «clàssica», pot llegir-ne dues més. Aquestes noves versions van tenir crítics, però també lectors, i segurament a Rita Rait-Kovaliova li faria il·lusió veure-les. El món ha canviat, han caigut molt murs i moltes prohibicions. El lector rus coneix millor els detalls de la vida americana (els traductors no han de trencar-se el cap pensant com s'ha de traduir hamburguesa) i tampoc no s’escandalitza veient renecs a la pàgina impresa. Aquestes traduccions reflecteixen el nou estat de l’idioma rus —ens agradi o no—, i són nous ponts que serveixen perquè Holden Caulfield pugui arribar a les noves generacions d’adolescents incompresos.\nMoltes vegades veiem que les editorials trien reeditar les traduccions antigues per un criteri purament econòmic i, penso que s'ha d'agrair quan es mullen i encarreguen una traducció nova. De cap de les maneres la nova no elimina les anteriors, però hi aporta una nova visió, una nova lectura des d’una posició diferent i expressa «el què» de l’original amb nous recursos de llenguatge.\nD’altra banda, la història de les icones medievals repintades ens pot portar a pensar en les traduccions que no es fan directament des de l’original, sinó des d'una altra traducció. La traducció literària no és un exercici mecànic; ha de comportar una lectura en profunditat de l'obra i la reflexió posterior. Aquesta lectura sempre resulta personal, i les decisions concretes que pren un traductor són les seves propostes. Sense parlar de possibles errors (tots som humans) sempre hi ha pèrdues i troballes, solucions vàlides per a un context cultural però intransferibles als altres, decisions preses d’acord amb els gustos literaris d’una època determinada. En el cas de les traduccions fetes a partir d'altres traduccions, cada vegada ens allunyem més de l’original, com en el cas de les icones «renovades». És per això que, avui dia, quan hi ha més gent que mai que estudia idiomes, s’hauria de buscar i formar traductors de diferents llengües perquè els lectors puguin gaudir de les traduccions directes. I és aquí que ens hem de demanar quin coneixements són obligatoris per a un traductor? És obvi que ha de dominar a la perfecció la llengua d’arribada, perquè és en aquesta llengua que tindrà els seus lectors. En aquest punt s’ha insistit molt últimament, en detriment de la insistència en els coneixements de la llengua de l’original i de tot el context cultural en què es van crear o bé es creen les obres literàries.\nFa uns quants anys, quan es presentava la traducció d'un best-seller, vaig veure a les notícies l'entrevista amb el traductor, que va dir dues coses que em van impactar: d'una banda, reconeixia públicament que no sabia l’idioma de l’original; i, de l’altra, deia que no va fer una lectura prèvia abans de començar la feina. No sé fins a quin punt en aquest cas la traducció reflectia l’original, però dubto molt que sigui un camí a seguir.\nEncara que diem que el coneixement de l’idioma de l’original resulta imprescindible, a aquesta regla poden haver-hi excepcions. Passen sovint en les traduccions de poesia i del teatre en vers, sempre que l’autor de la traducció tingui el suport d'un coneixedor de llengua de l’original que n'hi pugui proporcionar la versió literal correcta i completa, i descriure amb exactitud les característiques formals de l'obra. Això es dóna sobretot en la poesia i en el teatre en vers. Així es van crear les traduccions de poemes de Federico García Lorca al rus, de Marina Tsvetàieva, o les traduccions de la poesia de Miquel Desclot també al rus, fetes amb l’ajuda d’Helena Vidal.\nEn el cas de la prosa, descriure característiques formals de l'obra resulta molt més difícil; són més subtils. La llargada de les frases, el ritme, l'ús (o abús) de les oracions subordinades —tot això forma part de l'obra i el traductor ha de saber valorar tots aquests detalls abans de posar-se a escriure. Els textos en prosa acostumen a ser llargs i presenten més dificultats disseminades per tota l’obra. Hi apareixen les al·lusions a altres obres literàries —així en l’antiutopia de Zamiatin Nosaltres, de sobte sona una frase txekhoviana «La ciència creix i —si no ara, llavors d’aquí a cinquanta o bé cent anys…» que un lector atent copsa de seguida. Hi ha autors que acostumen a crear un joc amb els coneixements literaris del lector (podríem agafar com a exemple les obres de Boris Akunin, que en van plens).\nEl traductor ha de percebre tants detalls d’aquests com pugui per decidir si traduir-los o evitar-los en llocs concrets, o per compensar més endavant el lector amb un joc que el deixi percebre la riquesa del text. Un encert dóna molta satisfacció, quan tens l’oportunitat de comprovar que el joc que tu has proposat en un altre idioma «funciona». Però si un traductor de l’altre idioma fes la seva traducció a partir del teu text, molt possiblement la teva meravellosa troballa no faria més que molestar-lo i allunyar-lo de l’original.\nAquestes reflexions em porten a defensar l’obligatorietat que els traductors del segle XXI coneguin dues llengües i dues cultures i la necessitat de tornar a fer de tant en tant les traduccions de bell nou.\nL’oncle Vània - Anton P. Txèkhov\nTres germanes - Anton P. Txèkhov\nTraduccions del català al rus


Notícies del PCC: El PEE dóna suport a les mobilitzacions del 15 d'octubre en favor d’una Europa mes solidària, democràtica i social.\nEl PEE dóna suport a les mobilitzacions del 15 d'octubre en favor d’una Europa mes solidària, democràtica i social.\nAquest cap de setmana s’ha reunit a París el comitè executiu del Partit de l’Esquerra Europea (PEE) i també el seu Consell de Presidents. En la trobada, a la qual han assistit els membres d’EUiA Antoni Barbarà i Àngels Tomás, un dels temes abordats i debatuts i que va generar una moció de presidència va ser el suport del PEE a les mobilitzacions del 15 Octubre en favor d’una Europa mes solidària, democràtica i social. Així, es va anunciar l’acte del PEE i dels seus tres membres en el marc de l’Estat espanyol, que se celebrarà el 14 d’octubre a l’Ateneu de Madrid, sota el títol "Front a l’Europa dels mercats, l’Europa dels treballadors i les treballadores”. A l'acte intervindran Pierre Laurent, Cayo Lara i J.L. Centella.\nCom és costum, l’executiu del PEE va repassar la situació dels diversos països i membres de l’organització, els resultats electorals, els esdeveniments nacionals, l’agenda de mobilitzacions…També va revisar les accions del PEE del tercer trimestre després del darrer executiu a Trevi (Itàlia).\nA proposta d’EUiA, IU i PCE es va aprovar una resolució contra la instal·lació antimíssils a Rota (Espanya) i contra les bases de l’OTAN (veure la notícia corresponent).\nUn altre dels punts tractats va ser un avançament de l’agenda d’activitats pel 2012 i el pressupost. Pel que respecta a EUiA, hi ha la proposta d’organitzar una jornada sota el títol: “L’Europa de les desigualtats”, tot i que encara s’ha de fixar lloc i data de la mateixa.\nAltres preses de posició han estat una resolució contra la violència de gènere, una de solidaritat amb el poble de Xipre, la decisió de celebrar la Universitat d’Estiu 2012 a Grècia i diverses participacions a escala europea com ara a la mobilització dels dies 3 i 4 de novembre a Cannes (França), contra el G-20.\nFinalment, senyalar que en la segona jornada de treball es va comptar amb la intervenció del representant per a Europa del Govern de Cuba, que va explicar els canvis obeïts en el darrer congrés del PC de Cuba. També havia participat en el grup de treball d'Amèrica Llatina que es reuní divendres, abans de l’inici del comitè executiu.


Publicat 06/06/2021 16:42CET\nProposa pactes sobre la gestió de la pandèmia, una llei electoral catalana i refundar la CCMA\n"Configurarem una alternativa al Govern amb propostes d'actuació i polítiques públiques, i oferirem sempre mà estesa i col·laboració a l'Executiu en asummptes d'interès general, a més de disponibilitat absoluta per arribar a grans acords i pactes de país", ha afegit Illa.\nHa detallat que el seu govern alternatiu proposa quatre pactes inicials: un pacte per superar la pandèmia de la covid-19; un pacte sobre la gestió dels fons europeus Next Generation EU i un pacte per a la renovació dels alts càrrecs que designa el Parlament.\nA més, proposa un pacte per impulsar una llei electoral catalana per garantir "més equilibre i pluralisme" i una proposta d'acord per a la refundació dels mitjans públics de la Corporació Catalana de Mitjans Audiovisuals (CCMA).\nMESA DE DIÀLEG DE PARTITS CATALANS\nEl govern alternatiu d'Illa es posiciona a favor del projecte d'ampliació de l'Aeroport de Barcelona, "fonamental per al creixement de l'economia i la competitivitat", i d'una convocatòria urgent per a una taula de diàleg entre les forces polítiques catalanes.\nIlla proposa aquesta taula de diàleg per als partits catalans amb l'objectiu, diu, de reprendre el camí del retrobament i de l'acord a Catalunya: "Vivim junts, decidim junts. És de vital importància obrir un procés de diàleg a Catalunya per escriure una nova pàgina de concòrdia, respecte i retrobament".\nTambé ha defensat que el projecte mirarà de Catalunya cap a dintre però sense perdre de vista la projecció estatal, "perquè la resta d'Espanya ens torni a admirar, i també cap a Europa, per reafirmar l'europeisme de Catalunya".\nHa detallat que el seu Govern alternatiu --que a més dels 15 departaments tindrà 2 comissionats, una Secretaria General i un Consell Tècnic-- exercirà de "oposició útil i farà un seguiment crític i exigent" per aconseguir lideratges que es crein a partir del diàleg, la negociació i el pacte.\nLa iniciativa, que s'inspira en el govern alternatiu que va impulsar l'expresident de la Generalitat Pasqual Maragall al 2000 i en els 'shadow cabinets' de la política britànica, neix amb "voluntat constructiva i vocació de servei" per fiscalitzar un Govern nascut d'una fórmula que Illa considera fracassada.


Distància - Teatre Barcelona\nQui posa els límits del que es pot parlar dins d’una aula ?\nEducació, formació, rebel·lia, responsabilitat, professors, famílies, un munt de temes que són tractats en el curt espai d'una hora, amb una habilitat admirable.\nL'escola contemplada com el lloc on s'eduquen els nostres fills, uns fills que volem que triomfin en la vida però sense qüestionar res, que volem que acceptin el sistema establert i que acceptin les jerarquies. La feina del professor subjecta a uns condicionaments imposats per una part de la societat que no pot tolerar que dins de les aules es tractin temes que puguin despertar en els alumnes necessitats de saber, de conèixer, de pensar per si mateixos. De què ens sona tot això?\nUna part de la societat que imposa barreres ideològiques que cal respectar?, on acaba la tasca de l'escola i comença la de la família?, qui posa els límits del que es pot parlar dins d'una aula?, quina és la llavor de la rebel·lió?.\nLa Dolors (extraordinària interpretació de l’Alba Florejachs) ha acabat el seu doctorat i accepta la feina de professora d’ètica que li ofereix el seu germà (Jose Pèrez Ocaña) director de l’institut. Ella hi renuncia a una beca per fer costat al germà i tenir cura del pare que està malalt. El primer dia ensenya als alumnes un vídeo d’una agressió d’un grup de joves a una de les companyes, un vídeo que està a les xarxes socials a l'abast de tothom. Ella vol generar el debat i qüestionar actituds.\nA partir d'aquí es desenvolupen una sèrie de converses entre els tres on es barregen molt encertadament temes laborals i temes personals i es qüestionen els patrons de comportament que sempre s'han considerat inqüestionables.\nDe fet els tres actors interpreten els seus papers magníficament, però Roger Torns ha escrit un paperàs pel personatge de la Dolors, molt ric de matisos que evidentment Alba Florejachs ha sabut aprofitar al màxim ... i ens ha deixat literalment clavats a la butaca.\nDe totes maneres, nosaltres el que valorem més d'aquesta proposta, és sense cap mena de dubte, el text i la direcció.\nUna posada en escena molt encertada on els canvis d'il·luminació faciliten el canvi d'escena sense que els actors hagin de bellugar-se del lloc on són. Molt encertada la música amb la magnífica veu de la Laura Daza, música d'ella mateixa i d'en Roger Torns. L'escenografia i la il·luminació són d'Alejandra Lorenzo i Albert Ventura.\nUna proposta que ens ha agradat molt, moltíssim i un text que ens agradaria llegir per la seva profunditat i la quantitat de preguntes que genera. Malauradament aquesta mateixa tarda de diumenge, és l'última representació a la Sala Beckett. Esperem que tingui continuïtat la temporada vinent en aquesta o en altres sales de teatre.\nSi voleu llegir la nostre ressenya original, només cal clicar en aquest ENLLAÇ


Onda inicia la restauració del retaule de l'ermitori del Salvador | Castelló Extra\nEl consistori contracta la direcció d’obra per a documentar, analitzar i supervisar els treballs de recuperació de l’obra sacra\nL’Ajuntament d’Onda ha iniciat el procés de restauració del retaule de l’ermitori del Salvador. Així, s’ha contractat, per 12.744 euros, el servei de direcció d’obra que s’encarregarà de documentar, analitzar i supervisar els treballs de recuperació de l’obra sacra. Hui dia ja s’estan duent a terme els tastos sobre la superfície de l’obra per a comprovar el nivell de deterioració i proposar els corresponents treballs de reparació de les grans clivelles i degradacions de l’estrat daurat que han anat apareixent a causa de la humitat que absorbeix la fusta.\nLa restauració del retaule va ser un dels objectius marcats pel govern municipal que, res més prendre possessió en 2019, ja va remetre al Servei Provincial de Restauració de la Diputació de Castelló un escrit demanant la urgent intervenció sobre l’altar del Santíssim Salvador, patró de la ciutat. El passat 30 de maig l’Ajuntament va tornar a reiterar a la institució provincial la urgència d’actuar sobre el Retaule, però tampoc va obtindre cap resposta. Prèviament, el gener de 2020 es va tornar a requerir, presentant un informe tècnic que avalava la urgent actuació.\nD’aquesta manera, després de dos anys sense rebre resposta de la Diputació, l’Ajuntament ha decidit assumir el cost de la restauració.\n“No podíem continuar veient com una de les figures més emblemàtiques del nostre municipi continuava degradant-se. És una actuació de summa importància restaurar el símbol de tots els onders i, davant el menystinc de la Diputació a Onda, la podrem dur a terme amb recursos propis” ha comentat l’edil delegat de l’ermitori, Óscar Valero.


12 denúncies en un mes per abocaments il·legals a dos polígons de Palma\nLa majoria de deixalles detectades contenen residus perillosos com dissolvents o fibrociment\n651x434 Amengual, Sáenz i Bauzá, aquest dijous dematí durant la presentació de la campanya. / ISAAC BUJ Amengual, Sáenz i Bauzá, aquest dijous dematí durant la presentació de la campanya. / ISAAC BUJ\nL'Ajuntament de Palma ha detectat fins a 120 punts negres arreu de la ciutat on s'aboquen residus de manera il·legal. “La gent hi actua majoritàriament de nit, però de cada vegada trobam més gent que ho fa de dia”, ha assegurat el director de l'Associació d'industrials de Mallorca ( Asima), Alejandro Sáenz de San Pedro.\nS'han detectat residus industrials que contenen elements perillosos com dissolvents, pintures, restes de fibrociment –que contenen traces d'amiant–, fluorescents o bateries durant una prova pilot realitzada durant un mes a instàncies d'Asima als polígons de Son Castelló i Can Valero. Durant aquests 30 dies i mitjançant una aplicació web per comunicar les incidències, s'han rebut fins a 40 advertències que han desembocat en una dotzena de denúncies formals a infractors concrets davant la policia.\nUn dels casos més significatius és el d'un abocador il·legal detectat la setmana passada darrere unes naus industrials de Son Castelló, on els propietaris afectats han arribat a retirar 10 tones de residus. “Hi havia de tot, des de geleres amb aliments en estat de descomposició fins a pneumàtics; i ho han hagut de fer net ells mateixos”, explica Sáenz de Pedro.\nDe moment, s'han arribat a localitzar tres abocadors il·legals fixos al polígon de Can Valero, i entre tres i quatre al de Son Castelló. Davant aquesta situació, Asima, juntament amb la concessionària del servei públic de gestió dels residus de construcció i demolició, voluminosos i pneumàtics, fora d'ús de Mallorca des de l'any 2003, i l'empresa de tractament de residus Adalmo, ha posat en marxa una campanya de conscienciació que durarà tres mesos perquè els polígons deixin de concentrar abocadors il·legals i els ciutadans entenguin que “no es poden tirar els residus allà on els plagui, i que cal pagar pel bé de tots”, en paraules del president dels industrials.\nLluís Amengual, director de residus sanitaris d'Adalmo: "No hem de fer la feina que hauria de fer l'Administració pública"\nDes d'Asima, Mac Insular i Adalmo asseguren que l'Ajuntament actua amb celeritat una vegada se'ls comunica on són els punts negres, emperò “se li ha de dir on”. Més crític s'ha mostrat el director de residus sanitaris d'Adalmo, Lluís Amengual, que ha advertit que “nosaltres no hem de fer la feina que hauria de fer l'Administració pública”, amb referència al control d'aquests abocaments. “Nosaltres no hem de fer de policies”, ha afegit, mentre ha reclamat un cos d'inspectors per a aquest tipus d'infractors. De fet, des d'Asima han confirmat la contractació de detectius privats per fer seguiment dels infractors i poder posar-los les pertinents denúncies.\nLa manca d'educació ambiental i de coneixement sobre el tractament dels residus són els motius que els impulsors de la campanya veuen darrere la proliferació d'abocaments il·legals. El cost també hi té a veure. “No és que sigui elevat, però la gent no vol pagar per desfer-se dels residus i ho acabam pagant tots”, ha assegurat el director general de Mac Insular, Josep Maria Bauzá. Segons dades de la concessionària, un sac de 200 kg d'enderrocs val 8 euros i una tona, 40 euros.\nMitjançant l'aplicació web servei Línia Verda-Asima, que pot instal·lar-se també en els telèfons mòbils, els ciutadans poden comunicar a l'associació empresarial si veuen enderrocs, mobles, trastos, electrodomèstics en punts no autoritzats.


Un documental recupera la memòria històrica de les dones de la indústria tèxtil Saphil de Ripoll | SETEMBRE\n'Las chicas de la Saphil' és fruit d’un treball de recuperació de la memòria, fet amb un grup de les protagonistes de la història, coordinat pel Museu del Ter\nAl llarg de 23 anys més de 900 noies, provinents la majoria de Lleó, Castella i del nord d'Espanya, van venir a treballar a Ripoll, compatibilitzant el treball i la seva formació acadèmica\nSETEMBRE | 25/11/2021 a les 21:00h\nArxivat a: En moviment, indústria tèxtil, Saphil, memòria històrica, Museu del Ter, Museu Etnogràfic de Ripoll, documentals, Maria Aguilà, Xef Vila, Las chicas de la Saphil\nUn documental recupera la memòria històrica de les prop de mil noies que entre 1963 i 1986 van passar per la residència de l'anomenat «Centro experimental de enseñanza media de la empresa Saphil» d'aquesta indústria tèxtil de Ripoll. El documental, titulat Las chicas de la Saphil, amb guió de la historiadora Maria Aguilà i realitzat per Xef Vila, s'estrena aquest divendres 26 de novembre a les 8 del vespre al Teatre Comtal de Ripoll.\nA la comarca del Ripollès, a mitjans del segle XIX, s’hi van instal·lar una quinzena de colònies. Una d’elles, és la colònia de Santa Maria, coneguda com el Roig. Aquesta colònia l’any 1920 va ser adquirida per la Sociedad Anónima de Peinaje e Hilatura de Lana (Saphil), amb seu a Terrassa. La fàbrica de Ripoll es va dedicar a produir fil de llana i Saphil la va gestionar fins a finals dels anys noranta.\nDurant els anys seixanta l’empresa va necessitar nova mà d’obra. Aquest va ser l’origen, l’any 1963, del projecte anomenat «Centro experimental de enseñanza media de la empresa Saphil». El projecte tenia com a objectiu atreure treballadores entre noies de 14 i 15 anys oferint a les noies i les seves famílies compatibilitzar el treball amb la seva formació acadèmica (BUP, COU o cursos de formació professional). La majoria provenien de Lleó, Castella i altres zones del nord d’Espanya. Al llarg dels seus vint-i-tres anys d’existència, fins a l’any 1986, van passar per la residència més de 900 noies.\nUn fotograma del documental, en una aula del centre d'ensenyament de la indústria Saphil de Ripoll Foto: Museu del Ter\nEl documental és el fruit d’un treball de recuperació de la memòria que va començar l’any 2020, però que va quedar interromput per la pandèmia i es va poder represndre a principis de 2021. Durant aquest temps s’ha realitzat al Museu Etnogràfic de Ripoll amb un grup de les protagonistes de la història el taller de fotografia històrica «Desvetllem la memòria», coordinat pel Museu del Ter. Al llarg de diverses setmanes les protagonistes, moltes de les que no van tornar als seus llocs d’origen i van continuar la seva vida a Ripoll, van aportar imatges i el testimoni de la seva experiència.La documentació i la digitalització d’aquestes fotografies conformen ara un fons documental que custodien els dos museus.\nUn treball de la historiadora Maria Aguilà amb la realització de Xef Vila\nEl treball de recerca i documentació ha estat realitzat per la historiadora Maria Aguilà. Ella és l’autora del guió del documental, que ha estat realitzat per Xef Vila. El pes del relat recau sobre les mateixes protagonistes, que expliquen, en primera persona, com van viure aquesta experiència tan singular amb una forta petjada al Ripollès.\nEl documental es presentarà a Ripoll en el marc de la 11a Mostra de Cinema Etnogràfic, organitzada per l’Observatori del Patrimoni Etnològic i Immaterial, de la Direcció General de Cultura Popular i Associacionisme Cultural de la Generalitat, en col·laboració en diverses entitats, entre elles el Museu del Ter. La Mostra té caràcter multiseu i combina filmacions amateurs antigues amb documentals i pel·lícules de ficció actuals, sempre amb el denominador comú de ser, d’una manera o altra, testimonis de formes de vida. Alhora, la mostra també pretén il·lustrar com en les últimes dècades l’audiovisual ha penetrat en l’etnografia i vol posar de relleu com la recerca etnològica s’ha servit de l’audiovisual per documentar i explicar allò que ha investigat.


Mirador de Corbiu. Tavascan\nPallars Sobirà, Tavascán\nExcursió amb raquetes al mirador del Corbiu\nDurada: 2 hores (anada i tornada)\nDesnivell: 160 m.\nPunt de sortida: Estació d’alta muntanya de Tavascán (1720 m.)\nPunt d’arribada: Mirador del Corbiu (1880 m.)\nUna excursió perfecta per iniciar-se a les excursions en raquetes per l’alta muntanya i per qui vulgui gaudir d’un magnífic itinerari interpretat.\nS’inicia a la base de l’estació de Tavascán on trobarem un mapa de l’itinerari i les indicacions que ens portaran al mirador.\nEl camí transcorre per un bosc d’avets fins arribar al punt final, on guanyem alçada i trobem un lloc amb vistes panoràmiques de tot el circ de muntanyes que envolta l’estació. En aquest punt trobem un plafó informatiu de tot allò que contemplem i informació relacionada amb la fauna i la geologia del Parc Natural de l’Alt Pirineu.\nUn mon per descobrir!! Estació d’esquí d’alta muntanya Circuit d’esquí nòrdic Excursions hivernals Escola d’Esquí i Muntanya Central hidroelèctrica Vols veure una de les Centrals Hidroelèctriques enterrades més grans d’Europa? Et recomanem la seva visita interpretada a Tavascan. Visites guiades…\nLloguer de Stand Up Paddle, Pàdle Surf, Caiac i canoes al Llac de Tavascan Llac del poble de TAVASCAN (juny, juliol i agost) Info i reserves: 657 573 505 Instagram\nAcollidor Hotel de muntanya al bell mig del Parc Natural de l’Alt Pirineu. L’Hotel Llacs de Cardós* disposa d’habitacions individuals, dobles, triple o quàdruple per als seus hostes. Per a reserves de grups o altres requeriments preguem que us poseu en contacte…\nHotel Estanys Blaus*** es troba en el marc incomparable del petit poble de Tavascan. Des de les terrasses, els balcons i el jardí es pot gaudir del relax i el privilegi de tenir al davant un magnífic paisatge pirinenc, envoltat…\nprevious post: Ruta dels ponts medievals de la Vall de Cardós\nnext post: Camí natural de Les Vernedes


El Síndic defensa la utilitat del VISC+ per a la investigació sempre que se’n garanteixi la confidencialitat i l’ús correcte - Síndic de Greuges de Catalunya - El defensor de les persones\nEl Síndic defensa la utilitat del VISC+ per a la investigació sempre que se’n garanteixi la confidencialitat i l’ús correcte\nProposa que es reforcin les mesures d’anonimització de les dades per protegir el dret a la intimitat dels pacients\nConstata que l’accés a la informació permetria escurçar, en molts anys, els terminis de recerca i d’investigació de nous tractaments\nInsta que es respecti l’accés a projectes liderats per centres de recerca públics i prèviament aprovats per un comitè ètic d’investigació clínica\nTambé demana que es garanteixi que els beneficis que es deriven de la cessió de dades repercuteixin en la sanitat pública\nEl síndic de greuges, Rafael Ribó, ha condicionat la idoneïtat del Projecte de valorització d’informació del sistema sanitari català (VISC+) al fet que s’extremin els mecanismes per garantir-ne la utilització correcta. També demana que s’adoptin mesures per protegir el dret a la intimitat i la confidencialitat de què gaudeixen els pacients.\nEn el marc d’una actuació d’ofici, el Síndic ha investigat els pros i els contres de l’ús de les bases de dades de què disposa el sistema sanitari i ha elaborat un informe amb diverses consideracions i recomanacions, que ha traslladat al Parlament de Catalunya i al Departament de Salut.\nD’entrada, el Síndic valora positivament els beneficis del Projecte VISC+, que té com a finalitat aprofitar l’enorme quantitat d’informació generada a partir de les històries clíniques dels pacients, informació que pot facilitar la recerca dels centres d’investigació i, en definitiva, millorar la qualitat assistencial que s’ofereix als pacients. A més, destaca que el Comitè de Bioètica de Catalunya i la Comissió Deontològica del Col·legi de Metges de Barcelona coincideixen que l’accés a la informació permetria escurçar, en molts anys, els terminis de recerca i d’investigació de nous tractaments.\nEl Projecte té l’empara de la normativa, segons la qual no cal el consentiment explícit dels usuaris per accedir a les dades clíniques amb finalitats epidemiològiques, d’investigació o docència, sempre que abans s’hagi dut a terme un procés d’anonimització de les dades amb garanties.\nDit això, i tot i que és partidari de tirar endavant el projecte de l’Agència de Qualitat i Avaluació Sanitàries (AQuAS), Ribó recorda que la Llei orgànica de protecció de dades atorga una protecció especial a les dades personals sobre salut. A més, defensa el dret dels pacients que ningú que no estigui autoritzat pugui accedir a les seves dades.\nConscient que el risc zero no existeix, i per evitar que les dades caiguin en mans de tercers que en puguin fer un ús interessat i lucratiu, el Síndic proposa que es facin auditories internes i externes i que es prohibeixi i se sancioni el creuament d’informació per pirates informàtics que pugui facilitar la identificació de noms.\nTambé insta que es respecti, com estableix el mateix Projecte VISC+, que només es donarà accés a les dades a projectes liderats per centres de recerca públics i prèviament aprovats per un comitè ètic d’investigació clínica, a excepció, pel que fa al comitè, dels estudis d’estadística descriptiva o d’estadística d’ús intern.\nPel que fa a la informació transmesa a la ciutadania sobre el Projecte VISC+, Ribó alerta que ha estat poca i confosa. Aquest fet ha contribuït a alimentar les crítiques i la desconfiança sobre la seva finalitat real i sobre la suposada vulneració del dret a la intimitat que comporta. Part de l’opinió pública, a més, qüestiona d’entrada les polítiques de dades obertes (Open Data) impulsades per la Generalitat de Catalunya, que advoquen pel lliure accés de la ciutadania a les dades públiques.\nEl Síndic insta Salut a explicar amb claredat el Projecte, els seus avantatges i inconvenients, perquè la ciutadania se’n pugui formar una opinió fonamentada i perquè els usuaris del sistema sanitari públic sàpiguen que poden exercir el dret a no col·laborar i oposar-se a cedir les dades.\nEl Síndic recomana d’una manera especial:\nQue es vetlli per la protecció del dret a la intimitat i la confidencialitat de què gaudeixen els usuaris del sistema sanitari català.\nQue s’apliquin els sistemes de control i de seguiment previstos amb rigor i contundència per assegurar que les dades cedides s’usen exclusivament per a la finalitat per a la qual se’n va autoritzar la cessió.\nQue es garanteixi que els beneficis que es deriven de la cessió de dades repercuteixen, amb caràcter general, en la sanitat pública i, de manera particular, en les persones que les han cedit, amb una atenció especial als col·lectius més vulnerables.\nQue es prevegi algun òrgan independent de control extern a l’AQuAS i al Projecte VISC+ que dugui a terme, com a mínim, una auditoria anual.\nQue es millori la informació que s’ofereix als usuaris de la sanitat pública sobre el projecte perquè puguin conèixer els avantatges i els possibles riscos, i perquè puguin formar-se una opinió clara abans de decidir.\nQue, d’una manera proactiva, s’informi els usuaris sobre el dret d’oposició de què gaudeixen pel que fa a l’anonimització de les seves dades i que se’ls ofereixi un tràmit àgil perquè el puguin exercir.\nI, a més, també:\nQue es respecti escrupolosament la normativa relativa a l’accés a les dades quan no sigui necessari el consentiment de l’usuari.\nQue s’apliquin mesures de seguretat i de prevenció en el procés d’anonimització mateix.\nQue no s’assumeixi automàticament el risc de reindentificació després de l’aplicació d’un procés d’anonimització i es continuï treballant per minimitzar-lo tant com es pugui de manera continuada.\nQue es prohibeixi de manera expressa el creuament de les dades anonimitzades amb altres bases de dades que puguin permetre la reindentificació dels pacients.\nQue, davant usos inadequats, s’accionin els mecanismes necessaris perquè s’aturi l’ús incorrecte, es corregeixi i se sancioni.\nQue s’apliquin les recomanacions efectuades per l’Autoritat Catalana de Protecció de Dades sobre el projecte, a fi de reforçar-lo.


L'Atlètic i els equips italians comuniquen la seua eixida de la Superlliga\nPublicado 21/04/2021 15:27CET\nL'Atlètic de Madrid i els tres equips italians, la Juventus, l'Inter de Milà i el Milan, van confirmar aquest dimecres la seua eixida formal del projecte de la Superlliga de futbol, seguint el camí dels sis clubs anglesos i deixant el projecte abocat al seu fracàs inicial amb prou faenes dos dies després del seu naixement.\n"El Consell d'Administració de l'Atlètic de Madrid, reunit aquest dimecres al matí, ha decidit comunicar formalment a la Superlliga i a la resta de clubs fundadors la seua decisió de no formalitzar finalment la seua adhesió al projecte", va assenyalar el club blanc-i-roig en un comunicat.\nD'aquesta manera, el líder de LaLiga Santander s'uneix al Manchester City, Manchester United, Liverpool, Chelsea, Arsenal i Tottenham en la seua decisió d'eixir-se d'un projecte del que era un dels seus fundadors i al que va mostrar el seu suport dilluns passat.\nEn aquest sentit, l'Atlètic va aclarir que "va prendre la decisió de sumar-se a aquest projecte atenent a unes circumstàncies que a dia de hui ja no es donen". "Per al club és essencial la concòrdia entre tots els col·lectius que integren la família blanc-i-roig, especialment els nostres afeccionats", va afegir.\n"La plantilla del primer equip i el seu entrenador han mostrat la seua satisfacció per la decisió del club, en entendre que els mèrits esportius han de prevaler per damunt de qualsevol altre criteri", va sentenciar el club madrileny.\nMinuts després, l'Inter, un dels tres fundadors italians al costat de la Juventus i al Milan, també va anunciar la seua marxa. "El FC Internazionale confirma que el club ja no forma part del projecte de la Superlliga", va remarcar.\n"Sempre estem compromesos a brindar-los als aficionats la millor experiència futbolística; i la innovació i la inclusió han sigut part del nostre ADN des de la nostra fundació. El nostre compromís amb totes les parts interessades per a millorar la indústria del futbol mai canviarà", va afegir.\nEl club 'neroazzurro' creu que "el futbol, com qualsevol sector d'activitat, ha de tindre interés a millorar constantment les seues competicions, per a seguir entusiasmant els afeccionats de totes les edats a tot el món, en un marc de sostenibilitat financera".\n"Amb aquesta visió, continuarem treballant juntament amb les institucions i totes les parts interessades per al futur de l'esport que tots estimem", va concloure l'actual líder de la Sèrie A, al que va acompanyar el seu gran rival i veí.\nLA 'JUVE' REMARCA "LA SOLIDESA DEL PROJECTE ESPORTIU, COMERCIAL I LEGAL"\nL'AC Milan també va apostar per escoltar les queixes dels afeccionats i per baixar-se d'un tren de la Superliga que té complicat arrancar. "Les veus i les preocupacions dels afeccionats de tot el món s'han expressat clarament sobre la Superlliga, i l'AC Milan ha de ser sensible a eixa veu dels amants d'aquest meravellós esport", va explicar el club 'rossonero'.\nL'heptacampió d'Europa va acceptar la invitació per a participar en el projecte amb la "genuïna intenció d'oferir la millor competició europea possible" als fans. Per aquest motiu, davant una gran reacció negativa, hagen canviat d'opinió.\nAçò sí, advoquen per un canvi en el futbol europeu. "El canvi no sempre és fàcil, però l'evolució és necessària per al progrés, i les estructures del futbol europeu han evolucionat i canviat al llarg de les dècades", va explicar l'històric club italià. "Seguirem treballant dur per a oferir un model de futbol sostenible", va augurar.\nFinalment, la Juventus, impulsora del projecte, va anunciar la seua no continuïtat després d'una jornada on el seu president, Andrea Agnelli, havia avisat que seguiria malgrat l'adéu dels anglesos, per a després reconéixer que era impossible amb només la meitat.\nLa 'Vecchia Signora' va fer referència al "debat públic" que s'havia generat després de l'anunci del dilluns i va ressaltar que estava "al tant de les sol·licituds i les intencions expressades per alguns clubs de retirar-se d'aquest projecte, a pesar de no haver-se completat els tràmits previstos per l'acord entre ells".\nEl conjunt turinés va reiterar el seu convenciment "sobre la solidesa del projecte esportiu, comercial i legal" de la Superlliga, però no va amagar que en les actuals condicions "hi ha poques possibilitats que el projecte es complete en la forma concebuda originalment", encara que "manté el seu compromís de buscar la creació de valor a llarg termini per a la companyia i per a tota la indústria del futbol". Ja només falten per expressar-se el Reial Madrid i el FC Barcelona.\nBusquen un senderista perdut en la muntanya de Xeraco\nMSF denuncia "l'injustificable" atac d'Israel sobre la seua clínica de Gaza que va matar a més de 40 persones\nIrene Montero promet a les persones trans que els seus drets seran llei: "Estem arribant tard"\nAdecco ofereix més de 300 llocs de treball en 'contact-center'


Unesco Andorra – Comissió\nAndorra es va adherir a l’ONU el 28 de juliol de 1993, i a la UNESCO el 20 d’octubre de 1993. La delegació permanent d’Andorra prop de la UNESCO es crea l’any 1995. Els estatuts de la Comissió Nacional Andorrana per a la UNESCO (CNAU) es van publicar al BOPA número 14 – any 8 – 28.2.1996. La CNAU comença a funcionar el 25 de març de 1996, data en què es reuneix per primera vegada el Comitè Executiu. Cada estat membre ha d’assumir les despeses de funcionament de la seva comissió. En el moment de la seva creació, la CNAU estava finançada pel Ministeri d’Educació, Joventut i Esports. Des de l’any 1997 la CNAU depèn del Ministeri d’Afers Exteriors.\nPosteriorment, l’any 2005, es va procedir a una modificació dels estatuts inicials. El nou text va ser publicat al BOPA número 35 – any 17 – 13/04/2005.\nA l’article VII de l’acte constitutiu de la UNESCO, s’aconsella la creació a cada estat membre d’una Comissió Nacional per tal de participar activament en la realització del programa de la UNESCO.\nLa Comissió Nacional és alhora un òrgan d’execució del programa de la UNESCO en l’àmbit nacional i un espai de reflexió sobre la societat de l’estat membre.\nEls estatuts de la Comissió Andorrana es van fer a partir de la Carta de les comissions nacionals, on la UNESCO fa una sèrie de recomanacions sobre l’estructura i la filosofia de les comissions nacionals.\nLa Carta preconitza la col·laboració permanent entre la UNESCO, l’Administració i la societat civil de l’estat membre en el si de la comissió nacional a fi de treballar en projectes que permetin la realització del programa de la UNESCO.\nSegons l’article primer de la Carta: ” La funció de les comissions nacionals consisteix a associar a les activitats de la UNESCO els diversos departaments ministerials, els serveis, les institucions, les organitzacions i els particulars que treballen en pro del progrés de l’educació, la ciència, la cultura i la informació”.\nLa CNAU es proposa mobilitzar l’Administració i la societat civil d’Andorra a l’entorn dels projectes de la UNESCO que poden tenir un interès per a la societat d’Andorra.\nCentralitza, doncs, la informació sobre totes les activitats de la UNESCO i difon la informació relativa als programes i les activitats de la UNESCO, i sensibilitza l’opinió pública sobre els seus objectius”.\nLa Comissió també pretén donar un ressò internacional a la realitat i a les preocupacions de la societat d’Andorra. Fomenta estudis sobre Andorra i ofereix a l’Administració i a la societat civil un espai comú de reflexió.\nAquests objectius es poden aconseguir mitjançant:\n– la participació en diversos actes d’àmbit nacional, regional i internacional,\n– els assessoraments d’experts sobre projectes proposats per l’Administració o per la societat civil,\n– el finançament i la difusió d’estudis sobre la societat d’Andorra,\n– l’obtenció de beques d’estudis.\nEn aquest sentit la CNAU:\n1.- Coopera amb el Govern, les entitats, les organitzacions, les institucions, les associacions i les personalitats interessades en les qüestions que són competència de la UNESCO.\n2.- Estimula la seva participació en l’elaboració, la planificació i l’execució dels programes de la UNESCO, en la realització dels quals contribueix com a òrgan d’execució.\n3.- Estudia a escala nacional les modalitats d’execució de les decisions adoptades en la conferència general de la UNESCO.\n4.- Difon la informació relativa als programes i a les activitats de la UNESCO, i sensibilitza l’opinió pública sobre els seus objectius.\n5.- Col·labora amb altres comissions nacionals en les qüestions d’interès per a la UNESCO.\n6.- Participa en la recerca de candidats per als càrrecs i les beques de la UNESCO.\n7.- Impulsa la formació general dels estudiants i de les persones de ciència, mitjançant beques…\n8.- Emprèn per iniciativa pròpia altres activitats vinculades amb els objectius generals de la UNESCO.


Un plaer la BTT: El retorn\nMolt de temps ha passat des de que durant la Tramunbike vaig patir una caiguda i em vaig fracturar el radi i el cúbit, i va estar necessària la instal·lació d’una placa i uns quants cargols per deixar el tema acceptablement be.\nDe fet la caiguda va esser el dia 5 de juny, operació el dia 7 i va estar fins el 2 d’agost que no vaig tornar a pedalar.\nEn total han estat 58 dies els que he passat sense anar a pedalar, a mi d’una banda em semblen molts, d’un altre penso que pel que ha estat tampoc està molt malament.\nPossiblement el pitjor hagi estat el que en la millor època de l’any per pedalar jo estes parat. Aquest any semblava que el meu nivell de forma física era una mica millor que els altres anys i possiblement d’haver pogut aprofitar aquesta temporada de estiu per pedalar ara disposaria del millor estat de forma sobre la bike que mai he tingut.\nPujar de nou al Puig d'Arques una bona experiència\nAra el que compta però és el retorn a una de les activitats que més m’agrada fer BTT. Desprès de rebre el permís mèdic per començar a rodar suau per camins planers (o gairebé) les sortides s’han anat succeint una darrera l’altre sense problemes importants.\nPedalant amb la Yeti per Fitor i voltants\nLa primera i que a més va coincidir amb l’estrena de la Yeti la vaig fer acompanyat d’en Ricard, no molts de quilòmetres ni molt de desnivell, però amb unes sensacions acceptables. A partir d’aquí vaig sortir forces dies sol, fent voltes de uns 25km com a molt per anar agafant confiança i força a la mà.\nVa arribar el dia on la possibilitat de pedalar amb altres bikers va arribar, així, desprès de unes 4 sortides vaig fer una part del recorregut que en Xavi i en Jordi feien per anar a la platja, es a dir de la Bisbal fins a Sant Antoni, i jo al anar a fins a la Bisbal des de Calonge ja vaig fer una pedalada força maca que va arribar als 40km\nCom no podia ser d’un altre manera, va arribar el dimecres. El dimecres és dia de bike des de fa molts anys i per tant el estar gairebé dos mesos sense sortir es un fet únic que no ha passat cap vegada des de que es van instaurar les pedalades dels dimecres ara ja fa més de 8 anys.\nA l’hora habitual soc a punt per sortir, en Xavi i en Miquel també. Amb en Xavi ens havíem vist algunes vegades durant el temps de no pedalar, però no així amb en Miquel. Iniciem la pedalada xerrant i ràpidament m’adono de que les meves sospites son certes. Els meus companys estan encara més forts que no estaven, en Xavi per la seva activitat intensiva durant l’estiu i a en Miquel desprès de la Transalp tot li sembla poc.\nJo al contrari que ells en comptes de guanyar he perdut i aquesta sortida va esser una mostra del que passa en deixar de fer activitat. Cansat, ofegat per el calor que no he patit cap dia fins el moment i amb el canell i la ma dolorida, desprès de no molts quilòmetres escurcem la volta per tornar cap al lloc de sortida. Tot i això el fet de tornar a pedalar amb els companys del dimecres és una sensació molt bona.\nFins el moment totes les sortides les havia fet amb la Yeti, però el divendres vaig decidir sortir a fer un petit vol amb la SC Tallboy. Es curiós com afecta psicològicament el tornar a pujar sobre la bici amb la que vaig caure el dia de la Tramunbike, ja que si be no puc dir que tingués por, alguna cosa dins meu estava en estat d’alerta.\nAl cap de pocs metres de recorregut tot es torna tranquil i ja rodo sobre la bike amb confiança. Un recorregut de poc menys de 20km em varen permetre comprovar que la Tallboy és molt més absorbent que no la Yeti i que tot i així es manté totalment quieta al pedalar sense que cap mena d’interferència al pedalar. Al pujat a la Tallboy torno a tenir la sensació de que aquesta bike està feta exactament a la meva mida, un fet curiós si es té en compte que segons el fabricant hauria d’anar amb una talla menys.\nEl diumenge pedalada amb en Marcos i l’Aleix per la zona de Calonge. Comencem a fer corriols i alguna trialera, tant de baixada com de pujada. El meu ritme va millorant tot i això no puc baixar ràpid, ja que a les frenades al repenjar el pes sobre el braç i la ma fan que el dolor es deixi notar de forma insistent.\nEl dilluns sortida amb la Maverick, pujant cap a Sant Grau les sensacions son millors que les dels dies anteriors.\nNo hi ha dubte que la forca DUC32 és molt més absorbent que les de la Yeti i la Tallboy. Les irregularitats del terreny gairebé desapareixen sota la roda del davant i la qualitat de la pedalada és fantàstica, tant que no sé si és mes directe la transmissió de la pedalada de la Maverick que la de la Yeti que és una bike XC.\nEl fet que el manillar de la Maverick sigui més ample, fa que el canell treballi amb un angle diferent i això es tradueix en dolor, un dolor que ha aparegut molt abans que no amb les altres bikes amb les que he rodat que tenen el manillar més estret.\nPedalant amb els companys\nEl dilluns a la nit rebo la proposta per part d’en Ricard d’anar a rodar a la zona de Camprodon el dimecres, un fet que quedava confirmat el dimarts a la nit.\nAixí que ahir dimecres ens trobem amb en Ricard a Llanars en Xavi en Miquel i jo. Iniciem la pedalada sense cap destí en concret, fins que en un moment determinat surt el nom del Coll d’Ares i en Ricard canvia de rumb i es posa direcció al lloc esmentat.\nPujades llargues, diferents de les que fem per les nostres terres, en algun punt intenses, en la majoria de llocs es deixen pujar be. Després de moltes pistes entretingudes i boniques i algun corriol arribem al Coll d’Ares, seguim per un corriol molt interessant per anar a parar a una pista dins de territori francés no sense abans baixar directament pel mig dels prats verds. Seguim pedalant mantenint la cota fins trobar un trencall que inicia la baixada cap a Molló. La baixada és fantàstica, el camí es com si fos un jardí amb la gespa acabada de posar a punt. El meu canell i ma esquerra estan ja molt dolorits i em costa seguir el ritme. En arribar al asfalt, seguim majoritàriament per la carretera fins al lloc de partida, no sense abans aturar-nos al bar per reposar una mica els líquids que hem perdut durant la pedalada.\nEntrant a la Catalunya Nord\nAl final una sortida de més de 50km i prop de +1400 de desnivell és el resultat de la jornada, una jornada que acabo cansat, feia molt de temps que no pedalava 50km.\nAixí mica en mica he retornat a pedalar amb diferents bikes, amb diferents companys, cada cop amb millors sensacions.\nXavi 18 d’agost de 2011, a les 15:33\nEs evident que de mica en mica l'estat de forma anirà a més fins a tenir el de fa 58 dies.\nCal això sí, no anar molt ràpid, llavors també s'està cansat i el ritme sembla ser més baix del normal.\nSortides llargues ens convenen a tots, aquestes amb quilometretges intermitjos són òptimes, les de 30 són els entrenaments i llavors resten les de 100 o més pels pocs dies d'inspiració.\nBona sortida la d'ahir, l'improvització, segurament amb més llum solar encara hagués resultat més satisfactoria.\nAra ja tens tres bikes probades, només cal la definitiva per passar el test, encara que jo si fos tu, esperaria una mica més.


- L'usuari farà una pre-reserva per internet a l'adreça web http://rieradegaia.apuntat.com\n-Opcional:Convidarà a altres amics/usuaris (máxim 12).\n-Opcional: Fará públic el partit, seleccionant el nombre de jugadors que necessita i indicant els criteris entre rangs d'edat, sexe i nivell.\n-En el moment en que l'usuari que fa la reserva i vulgui confirmar-la, es passarà a la passarel·la bancària per fer el pagament amb VISA.\n-En cas de que passades 24 hores de la pre-reserva no s'hagi realitzat el pagament, la pista tornarà a sortir a la venda per la resta d'usuaris. Els usuaris però podran tancar el partit passat aquest termini sempre i quan no hi hagi cap altre usuari que hagi reservat la pista.\n-Es crearà un chat, on tots els usuaris inscrits/convidats i administradors de l'aplicació podran veure comentaris i registre de l'activitat (dia i hora de pre-reserva, confirmació, usuaris convidats, places publicades, etc)\n-Tots els partits públics sortiran al calendari d'ocupació i al llistat d'activitats públiques de la entitat, conjuntament amb altres activitats esportives que es vulguin organitzar amb l'eina apuntat.com\nFUNCIONALITAT D'ACCÉS A LES INSTAL·LACIONS\n-L'usuari a l'accedir al recinte podrà fer-ho de dues maneres: (des de 5 minuts abans de la reserva fins al final de la reserva)\nPREUS PISTA DE PÀDEL*\nAmb llum artificial\n*A partir del 17 d'Octubre es començaran a cobrar les pistes!


Silvia Bordes va aconseguir la seva classificació per al Màster Open 500 Promeses de tennis Silvia Bordes va aconseguir la seva classificació per al Màster Open 500 Promeses de tennis\n08 d'agost de 2013 - 00: 00\nLa tennista deniera, Silvia Bordes, Ha aconseguit la seva classificació per al Màster de l'Open 500 Promeses que tindrà lloc a l'Àgora de la Ciutat de les Arts i les Ciències de València, de l'19 al 27 d'octubre.\nLa representant del Club de Tennis Dénia va aconseguir aquesta classificació en accedir a la final del Torneig de l'Sporting Club de València. El fet d'haver estat finalista li dóna la plaça per estar en al Màster Open 500. Una final en què va caure derrotada davant Lucía Cortez.\nPer a aquest torneig s'han classificat els 6 millors jugadors i jugadores que han participat en els tres tornejos classificatoris celebrats al CT Castelló, CT Alacant i Sporting Club de València.\nTots els classificats al Màster tindran una acreditació de jugador del València Open 500 amb els beneficis que això comporta. Cal destacar que els partits del Màster es disputaran a les mateixes pistes que els partits professionals del València Open 500 i que els guanyadors participaran activament amb els jugadors professionals en actes relacionats amb aquesta competició.\nAixò vol dir que disposaran dels mateixos serveis que els professionals del quadre ATP, és a dir, idèntiques pistes, àrbitres, jutges de línia, acreditacions, menjar i transport.\nEls finalistes a València van tenir el gran al·licient de rebre els trofeus de mans de la tennista professional valenciana, Anabel Medina.


Moren dos joves per inhalació de monòxid de carboni en una masia de la Conca de Barberà | NacióDigital\nMoren dos joves per inhalació de monòxid de carboni en una masia de la Conca de Barberà\nLa mala combustió d'un generador hauria estat la causa de defunció de la parella, de 21 i 22 anys\nper NacióDigital, 1 de maig de 2021 a les 11:31 |\nUna parella de 21 i 22 anys han estat trobats morts en una masia de l'Espluga de Francolí, a la Conca de Barberà. Segons ha pogut confirmar NacióDigital, es tracta d'un noi i una noia, veïns de la Canonja (Tarragonès) i Montblanc, que passaven la nit a la casa, propietat d'un familiar.\nLes primeres hipòtesis apunten que la mala combustió d'un generador elèctric hauria provocat a les víctimes una intoxicació per monòxid de carboni. A l'arribada dels serveis d'emergència, l'aparell encara seguia funcionant. Els Mossos d'Esquadra han obert una investigació per esclarir els fets.\nHa estat un amic de la parella qui ha trucat al 112, poc abans d'un quart de nou del matí, alertant que les dues víctimes es trobaven inconscients. Els sanitaris, que s'han desplaçat al lloc amb sis unitats terrestres i un helicòpter, només han pogut certificar-ne la defunció.\nAquest diumenge al migdia s'ha conegut que els ajuntaments de l'Espluga de Francolí, Montblanc i la Canonja han decretat un dia de dol per la mort dels joves. En un comunicat conjunt lamenten "profundament" els fets, expressen el seu condol a familiars i amics de les víctimes. Aquest dilluns a les 12 del migdia se celebrarà un minut de silenci davant dels consistoris.\n👇 COMUNICAT OFICIAL 👇@ajmontblanc @laCanonja pic.twitter.com/HzZ27b9JYF\n— Ajuntament de l'Espluga Francolí (@ajtlespluga) May 1, 2021\nSocietat, Conca de Barberà, parella, Espluga del Francolí, diòxid de carboni, masia, Masia Amigó, 112, mort, successos


Andreu Alcover: "Els pressuposts per 2016 són un reflex dels Acords pel Canvi, no hem enganat a ningú"\nnov. 04 Andreu Alcover: "Els pressuposts per 2016 són un reflex dels Acords pel Canvi, no hem enganat a ningú"\nEl diputat del Grup Parlamentari Socialista, Andreu Alcover, ha defensat durant la compareixença de la consellera d'Hisenda, Catalina Cladera al Parlament, que els pressuposts per 2016 són un reflex dels Acords pel Canvi.\nEn aquest sentit, el socialista ha apuntat que "no hem enganat a ningú i des del primer moment tothom sabia que hi hauria un increment impositiu per als que més tenen i que a més anirà a despesa social". Per Alcover "ens valida fer el que hem anunciat, a diferència del PP, que deia que baixaria imposts i els va pujar només arribar al Govern, a més de doblar el deute de la comunitat autònoma".\nAndreu Alcover també ha denunciat que enguany estam patint "un pressupost fet perquè hi havia unes eleccions autonòmiques al maig", mentre que ara debatem sobre uns comptes "seriosos, reals i adaptats a la realitat de les Illes Balears".\nPrecisament, la realitat de les Illes posa de manifest la necessitat d'una millora substancial del finançament estatal per a la comunitat autònoma, tal com ha dit Alcover, fet que serà "el gran cavall de batalla d'aquesta legislatura i que també ho hauria d'haver estat l'anterior".\nFinalment, el diputat socialista ha remarcat que "presentam uns pressuposts que ens permetran anar pel bon camí", i ha celebrat el sacrifici per part d'algunes conselleries i direccions generals, que baixen el seu pressupost "per apuntalar els departaments que incideixen i tenen a veure de forma més directa amb la despesa social".


Èxit alcoià al Campionat d'Espanya en Cadira de Rodes\nS'ha celebrat en Hondarribia (Guipuzcoa) els dies 16 i 17 de Maig, en el Poliesportiu de Hondartza, el Campionat d'Espanya d'Eslàlom a Cadira de Rodes 2015 • Les proves en les quals han participat han estat mixtes, per primera vegada, per això les seus medalles tenen més mèrit • 49 esportistes, pertanyents a 17 Clubs Esportius de 7 Comunitats\nTags: Alcoi, C.D. Santa Lucia, Cadira de Rodes, Esport Adaptat, Hondarribia\nHan participat en aquest Campionat un total de 49 esportistes./ lesmuntanyes.com\nLes esportistes del Club Esportiu Santa Lucia d’Alcoi, Silvia Vicent Ferrando i Mª José Albero Montiel, de la mà de la seua entrenadora Mireia Pascual Nadal, han participat en el mateix, format part dels equips de Federació d’Esports Adaptats de la Comunitat Valenciana (FESA).\nMª José Albero Montiel, en la categoria SW6, que aquest any ha estat mixt, ha aconseguit la PLATA en les proves de cronometrada i eliminació, batent el record d’Espanya en cronometrada femenina. A més ha disputat la prova de “Campió de Campions”, fins a la final, en la qual el seu rival, li ha superat en quatre segons.\nSilvia Vicent Ferrando, en la categoria SW4, ha aconseguit BRONZE en la prova d’eliminació. En eliminació per equips ha obtingut l’OR, al costat dels seus companys Iván Candela, Juanma i Iván Botella.\nLa novetat a més de la dificultat d’aquesta temporada per a les esportistes per a la seva superació, ha estat que en aquest any la majoria de les proves en les quals han participat han estat mixtes, per primera vegada, per això les seus medalles tenen més mèrit.\nHan participat en aquest Campionat d’Espanya d’Eslàlom a Cadira de Rodes un total de 49 esportistes, pertanyents a 17 Clubs Esportius de 7 Comunitats.


Miley Cyrus, Doja Cat i Maluma actuaran per cap d’any a Times Square • Ràdio Capital de l'Empordà\nCada país es menja el raïm i celebra les campanades de manera diferent. Però un dels espectacles més reconeguts internacionalment és el de Times Square on milers de persones des de fa 49 anys s’ajunten per veure com la bola va baixant i començar un nou any de la millor manera possible.\nAquest any per culpa del coronavirus la multitud no podrà ser-hi, però sí que hi seran els presentadors que s’encarregaran com sempre del compte enrere. Ryan Seacrest, Lucy Hale i Billie Porter també seran els qui donaran pas a les actuacions de grans estrelles del moment del programa de Dick Clark’s New Years Rockin’ Eve.\nEl cartell no és una gran sorpresa, compta amb Miley Cyrus que acaba de treure nou disc ‘Plastic Hearts‘ i Megan Thee Stallion que també, amb ‘Good News‘. Això si, la cap de cartell i la que s’encarregarà de l’última actuació abans del compte enrere, serà la Jennifer López, que segurament ens deixarà amb la boca oberta com ho va fer amb l’espectacle a la Super Bowl.\nAbans però, i des de les 8 del vespre (hora de Nova York) hi actuaran també Doja Cat, Cyndi Lauper, Nelly, Jimmie Allen i Maluma. Tot i això, aquestes no seran les úniques estrelles convidades al programa, perquè cada dia anunciaran una nova actuació i el cartell no estarà al complet fins al mateix dia 31.\nWe’re counting down to 2021 by announcing one #RockinEve performer EVERY DAY starting TOMORROW! Check back right here to find out someone new. pic.twitter.com/edDOB0XEsT\n— New Year’s Rockin’ Eve (@NYRE) December 19, 2020\nL’entrada Miley Cyrus, Doja Cat i Maluma actuaran per cap d’any a Times Square ha aparegut primer a Primera Fila.\nArticle anterior[TEST] Què va passar al desembre 2020 al Baix Empordà?\nArticle següentViu el Nadal amb Ràdio Capital


El president del PP celebra la millora respecte a les generals i recupera els 'barons' a l'executiva\n2 min. Madrid 27/05/2019 16:09\n651x366 Casado, arribant a la compareixença posterior a l'executiva del partit, aquest dilluns / EFE / EMILIO NARANJO Casado, arribant a la compareixença posterior a l'executiva del partit, aquest dilluns / EFE / EMILIO NARANJO\nEl regust de festa que va quedar ahir a la nit a la seu del PP malgrat la caiguda s'ha estirat fins avui després de l'executiva federal, on Pablo Casado ha reafirmat el seu lideratge del partit. Quan el partit s'esperava el pitjor, i malgrat la caiguda respecte al 2015 i no haver guanyat les eleccions europees, autonòmiques ni municipals en termes estatals, Casado pot presumir ara que el PP és "l'únic partit que ha millorat els seus resultats respecte al mes passat", segons ha dit en roda de premsa. I, sobretot, mantindrà la Comunitat de Madrid si pacta amb Cs i Vox, una fórmula que pot utilitzar també a l'Aragó per arrabassar-li la comunitat al PSOE i que li pot servir per desbancar Carmena a l'Ajuntament de Madrid. A les Canàries, Coalició Canària tindrà la clau, ja que ha perdut les eleccions davant el PSOE però sumaria majoria amb Ciutadans i el PP.\nEl PP evita el ‘sorpasso’ de Cs i somriu a Madrid\nMentre que el líder del PP gallec, Alberto Núñez Feijóo, un dels més crítics amb el viratge cap a la dreta que representava Casado, ha celebrat la millora respecte a les generals i l'ha relacionat amb el pas al centre, que els ha servit per "eixamplar la base", Casado creu que el vot a Ciutadans i Vox és només un càstig pels casos de corrupció i les gestions de la crisi econòmica i territorial, segons ha explicat aquest dilluns, i no està tan relacionat amb els posicionaments del partit o "girs que no han existit". Casado, preguntat explícitament per si Vox era extrema dreta, com va dir el dia després de les generals per primera vegada per marcar el seu pas al centre, ho ha evitat aquesta vegada davant la projecció de possibles pactes i ha dit que és "un partit a la dreta del PP" i que això "no és pejoratiu".\nEl líder popular ha afirmat que farà servir "l'exemple andalús en positiu" allà on pugui. Múrcia i Castella i Lleó són altres governs regionals on ho podria replicar.


Veïns i botiguers del Passeig de Manresa se senten insegurs per un grup de joves - Regió7 :: El Diari de la Catalunya Central\nLa intimidació d'una quinzena de nois a policies ha fet reaflorar un problema que fa "anys" que dura\n"És la zona més cultural de Manresa, entre el Casino i el Kursaal, però, en canvi, això cada tarda sembla el Bronx". Era el comentari que feia ahir al matí un botiguer proper a la biblioteca del Casino per denunciar la "inseguretat" que veïns i comerciants asseguren que genera cada dia la presència d'un grup de joves en aquest sector del primer tram del passeig Pere III, en ple centre de la ciutat.\nNi ell ni la resta de comerciants i veïns consultats no es mostraven sorpresos per l'episodi que va tenir lloc dimecres al vespre, quan una quinzena d'adolescents, molts d'ells menors, van rodejar i intimidar dos agents de la Policia Local que en volien identificar un per una agressió prèvia a un ciutadà i que va acabar detingut per donar un cop a un dels agents. La patrulla, que es va haver de refugiar a l'entrada d'un garatge, va rebre el suport d'altres dotacions de la Policia Local i dels Mossos.\n"Ja fa anys que dura el problema. Qualsevol dia podia passar una cosa d'aquesta i, de fet, és habitual que aquests nois s'encarin amb la policia", explicava una veïna del bloc de pisos situat al costat del Casino. "Cal dir que la policia volta molt sovint per aquí i, sempre que l'hem requerit, s'ha presentat. Però, pel que es veu, no hi poden fer fer gran cosa. Cada cop que detenen algú, com que la majoria de vegades són menors, tornen al carrer", lamentava.